ΓΡΑΠΤΗ ΕΡΩΤΗΣΗ E-3174/97 υποβολή: Johanna Maij-Weggen (PPE) προς την Επιτροπή (13 Οκτωβρίου 1997)

Θέμα: Το Ζαΐρ

Γνωρίζει η Επιτροπή ότι στα τέλη Αυγούστου, μια νέα αποστολή του ΟΗΕ αναχώρησε για το πρώην Ζαΐρ, προκειμένου να διεξαγάγει έρευνα σχετικά με τις παραβιάσεις των ανθρωπίνων δικαιωμάτων στη χώρα αυτή από το Μάρτιο του 1992;

Γνωρίζει η Επιτροπή ότι σύμφωνα με τις δηλώσεις του αρχηγού της, κ. Amega, η ως άνω εξεταστική επιτροπή του ΟΗΕ δεν έλαβε την παραμικρή εγγύηση ότι θα μπορούσε να εργασθεί εν πάση ανεξαρτησία στη χώρα αυτή;

Πώς κρίνει η Επιτροπή την εν λόγω δήλωση και ποιές πρωτοβουλίες προτίθεται να αναλάβει ενώπιον του ΟΗΕ και του Ζαΐρ, προκειμένου να μπορέσει η αποστολή του ΟΗΕ να διεξαγάγει αμερόληπτη έρευνα;

Ποιές πληροφορίες μπόρεσε να λάβει η Επιτροπή σχετικά με την κατάσταση των ανθρωπίνων δικαιωμάτων στο πρώην Ζαΐρ; Σε ποιές ενέργειες προέβη η Επιτροπή προκειμένου να επιτύχει εκ μέρους του Προέδρου Kabila την εγκαθίδρυση περισσότερης δημοκρατίας στη χώρα του;

Απάντηση του κ. Pinheiro εξ ονόματος της Επιτροπής (21 Νοεμβρίου 1997)

Η Επιτροπή υπενθυμίζει ότι στις 22 Ιανουαρίου 1992, η Κοινότητα και τα κράτη μέλη της είχαν αναστείλει τα προγράμματά τους συνεργασίας, με εξαίρεση την ανθρωπιστική βοήθεια, με το πρώην Ζαΐρ, λόγω των εμποδίων που έθετε η κυβέρνηση του Μομπούτου στη διαδικασία του εκδημοκρατισμού. Αυτή η αναστολή ισχύει πάντα.

Μετά την επικράτηση της δημοκρατίας του Κονγκό, τον Μάϊο 1997, το Ευρωπαϊκό Συμβούλιο του Ιουνίου 1997 και το Συμβούλιο «Γενικές Υποθέσεις» της 15ης Σεπτεμβρίου 1997 καθόρισαν τη θέση της Ένωσης έναντι της νέας αρχής. Αυτή η θέση συνδέει την προοδευτική επανάληψη της συνεργασίας με αυτές τις αρχές για την τήρηση των δικαιωμάτων του ανθρώπου και του διεθνούς ανθρωπιστικού δικαίου, με την πραγματική δέσμευση υπέρ της δημοκρατίας και την αποκατάσταση ενός κράτους δικαίου.

Η Επιτροπή διαπιστώνει ότι ο πολιτικός διάλογος που έχει αρχίσει με την κυβέρνηση του Κονγκό από τον Μάϊο 1997, δεν έδωσε ακόμα συγκεκριμένα αποτελέσματα. Διαπιστώνει με ανησυχία ότι η αποστολή παρακολούθησης των Ηνωμένων Εθνών δεν μπόρεσε να αρχίσει τις εργασίες της λόγω της μη συνεργασίας εκ μέρους των αρχών του Κονγκό. Υπό αυτές τις συνθήκες, η Επιτροπή δεν είναι σε θέση να προβλέψει στο σημερινό στάδιο την προοδευτική επανάληψη για κοινοτική συνεργασία. Ωστόσο συνεχίζει τον πολιτικό διάλογο που είχε αρχίσει με την κυβέρνηση του Κονγκό για να την πείσει να εγκαταλείψει την πολιτική αντιπαράθεση με τα Ηνωμένα Έθνη που απειλεί την απαραίτητη συνεργασία με τη διεθνή κοινότητα.

Σχετικά με την επανέναρξη της διαδικασίας εκδημοκρατισμού για την προετοιμασία πλουραλιστικών εκλογών που είχε αναλάβει να οργανώσει ο πρόεδρος Καμπιλά τον Απρίλιο 1999, διαπιστώνεται ότι δεν λήφθηκε κανένα συγκεκριμένο μέτρο -και ιδίως η σύσταση μιας συντακτικής επιτροπής πριν από την 1η Σεπτεμβρίου 1997- για να ακολουθήσει αυτήν την πολιτική δέσμευση του αρχηγού του συνασπισμού που κατέχει όλες τις εξουσίες στο Κονγκό. Η Επιτροπή διαπιστώνει επομένως την ανεπάρκεια των αρχών της Κινσάσα έναντι της ανάκαμψης της διαδικασίας εκδημοκρατισμού, ανεπάρκεια που δεν της επέτρεψε να θέσει σε εφαρμογή την κοινοτική συνεισφορά 30 εκατ. Ecu για την προετοιμασία των εκλογών.

Εν τω μεταξύ, η Επιτροπή συνεχίζει τα ανθρωπιστικά της προγράμματα στη δημοκρατία του Κονγκό.